punika atur wangsulan kula ing kangjêng tuwan residhèn. Kula sampun anglampahakên utusan atitipariksa animbali tiyang ingkang wasta biyang Cakil. Dhatêng dhusun ing Pakis. Botên wontên. Sarêng apapriksa dhatêng dhusun ing Gênthan biyang Cakil wau sampun kapanggih pêjah lami, sarèhning ingkang wasta biyang Cakil wau sampun pêjah, kalihan gènipun agagriya wontên dhusun ing Gênthan cêlak kimawon kalihan dhusun ing Pakis. Ingkang ngakên gadhah anak pun Cakil punika bojonipun biyang Cakil awasta pun Rêjagati, sarêng kapriksa aturipun inggih sayêktos ingkang wau gadhah anak jalêr awasta pun Cakil. Ananging ical botên kantênan purugipun awêtawis sawêg umur 13 taun. Kala sadèrèngipun brandhalan. Mênggah cirènipun anak ingkang ical awasta pun Cakil wau, mawi ceko tanganipun kalih pisan. Tilas paduwan palênthing.